Bubiyan  
بوبيانView and modify data on Wikidata Bubiyan Kuwaitin kartalla

|  |  |
| --- | --- |
| Sijainti | 
29°26′26″N, 48°20′5″E Kuwait |
| Vesialue | 
Kuwaitinlahti |
| Pinta-ala | 
863 km² |

Väestö| Asukasluku | 
asumaton |
| Luokitus | 
Ramsar-alue, Maailmanperinnön aieluettelon kohde (17. toukokuuta 2017)View and modify data on Wikidata  |

Karttamuokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Bubiyan** on saari Kuwaitin rannikolla Persianlahdella. Sen koko on 863 km². Saari on asumatonta sotilasaluetta, mutta sille ollaan rakentamassa esimerkiksi suurta satamaa. Kuwait ja Irak ovat historiansa aikana kiistelleet Bubiyanin omistuksesta. Aluekiista saaresta ja muista alueista oli osasyy esimerkiksi Persianlahden sodalle.

Maantiede
---------

Bubiyan on Kuwaitiin kuuluva saari Persianlahden päässä. Se on osa saariryhmää Irakia ja Irania erottavan Shatt al-Arabjoen suun lounaispuolella. Pinta-alaa saarella on 863 km² ja se on Kuwaitiin kuuluvista saarista pinta-alaltaan suurin. Saaren leveys on noin 24 kilometriä ja pituus 40 kilometriä. Pinnanmuodoiltaan saari on matala ja tasainen. Saaren keskiosissa on joitakin ajoittain virtaavia wadeja. Rannikolla on soita ja marskimaata.

Osa saaresta kuuluu Mubarak al-Kabirin Ramsar-alueeseen. Alueella on esimerkiksi huomattavia vesilintujen kantoja, kuten maailman suurin luolakahlaajan lisääntyvä yhdyskunta.

Historia
--------

Kuwaitin nykyinen hallitsijasuku al-Sabah nousi valtaan 1700-luvulla ja se piti myöhemmin yllä yhteyksiä ensin Osmanien valtakuntaan ja myöhemmin Yhdistyneeseen kuningaskuntaan. Osmanit pitivät 1800-luvulla hallitsijoita alaisinaan kuvernööreinä ja aluetta siten omanaan. Šeikki Mubarak al-Sabah solmi kuitenkin liittosopimuksen brittien kanssa vuonna 1899 ja Kuwaitista tuli brittiläinen protektoraatti. Britit ja osmanit tekivät puolestaan sopimuksen kiistelemästään Kuwaitista vuonna 1913. Kuwaitille annettiin epäselvä status muodollisesti osmanien alaisena alueena brittien vaikutusvallassa ja al-Sabahin perheen johtamana. Samassa sopimuksessa määriteltiin myös Kuwaitin rajoja. Siinä osmanit hyväksyivät ensi kerran kirjallisesti Kuwaitin hallitsijan vallan Bubiyanissa.

Kuwait itsenäistyi vuonna 1961. Myös Irakista oli tullut itsenäinen ja se oli alkanut vaatia Kuwaitin hallitsemia Bubiyania ja pienempää Warbahia oman meriyhteydensä turvaamiseksi. Jännitteet aluekiistan osalta kiristyivät ajoitellen ja esimerkiksi vuonna 1973 Irak keskitti joksikin aikaa suuren määrän joukkojaan Kuwaitin rajalle. Kun Saddam Hussein päätti miehittää Kuwaitin vuonna 1990 Irakin joukot valtasivat muun muassa Bubiyanin. Kuwait vapautettiin Yhdysvaltojen johtamassa Persianlahden sodassa.

Bubiyan on nykyisin asumatonta sotilasaluetta. Vuonna 2004 uutisoitiin suuren uuden sataman rakentamisesta saarelle. Aluetta on kehitetään osana niin sanottua "Silkkikaupunki"-kehityshanketta, johon kuuluu myös muita infrastruktuuriprojekteja.

Lähteet
-------

1. 1 2  Būbiyān *Encyclopaedia Britannica*. Viitattu 8.6.2022. (englanniksi)
2. 1 2 3 4  Michael S. Casey: *The history of Kuwait*, s. 6, 46, 51, 65, 79, 85, 115. Greenwood Press, 2007. ISBN 978–0–313–34073–4. (englanniksi)
3. ↑  Mubarak Al-Kabeer Reserve *Ramsar Sites Information Service*. Viitattu 8.6.2022.
4. ↑  Nirmala Janssen: Kuwait to start work on new port at Bubiyan Island *Gulf News*. Viitattu 8.6.2022. (englanniksi)
5. ↑  Kuwait turns Silk Road into a massive causeway *Gulf News*. Viitattu 8.6.2022. (englanniksi)